**KÉRDŐIV**

**AZ ÁLLAMPOLGÁROKAT ÉRINTŐ TERHEK
ÁLLAMI REZSICSÖKKENTÉSÉRŐL**

**Tisztelt Ügyfelünk!**

**A Kormány az állami rezsicsökkentéssel kapcsolatos döntései előtt szeretné megismerni az Ön véleményét arról, hogy milyen** igazgatási szolgáltatási díj vagy illeték mérséklését vagy megszüntetését tartja indokoltnak.

Az alábbi kérdőíven **9 lehetőséget ajánlunk**, amelyből kérjük, hogy **legfeljebb 4 javaslatot** jelöljön meg. Emellett **lehetősége van további, a felsorolásban nem szereplő egy díj vagy illeték megszüntetésére vonatkozó javaslat megtételére, a 10) pont kitöltésével**.

Tájékoztatom, hogy – a javaslatok értékelhetősége érdekében – amennyiben négynél több javaslatot jelöl meg, a kérdőívet az összegzés során nem tudjuk figyelembe venni.

**Köszönjük, hogy időt szánt a Kérdőív kitöltésére és javaslatával segíti az állami rezsicsökkentéssel kapcsolatos döntések előkészítését.**

* 1. Hatósági erkölcsi bizonyítvány igénylése
	2. Eltulajdonított, ellopott igazolvány pótlása
	3. Az értesítési címmel összefüggő hatósági eljárások
	4. Ellopott gépjármű forgalomból történő kivonása
	5. Külterületen történő égetés tűzvédelmi hatósághoz történő bejelentése
	6. Családi állapot változása miatt történő névváltozással összefüggő okmánycsere
	7. Iskolai, tanfolyami bizonyítvány másodlatának vagy másolatának kiállítása
	8. Felsőoktatási felvételi eljárás alapdíja
	9. Külföldi nyelvvizsga bizonyítvány honosítási eljárása
	10. ………………………………………………………………………………..……………………………………………………………………………….……….……………..……………………………………………………………………………………………………………………………………………………………….

**Tájékoztatás**

A Kormány az Államreform Bizottság felállításáról szóló 1602/2014. (XI. 4.) Korm. határozatban célul tűzte ki az állampolgárok és a vállalkozások széles körét terhelő fizetési kötelezettségek enyhítésére irányuló állami rezsicsökkentést, melyet az állampolgárok és a vállalkozások véleményének és javaslatainak felhasználásával kíván megvalósítani.

Kérem, szíveskedjék részt venni a konzultációban, így Ön is hozzájárul, hogy olyan hatósági eljárások díjának mérséklésére vagy díjmentessé tételére kerüljön sor, amelyet Ön fontosnak tart.

**A kérdőív kitöltése önkéntes és névtelen, de természetesen lehetőség van arra, hogy a javaslattevő a Kérdőíven feltüntesse nevét és címét.**

Kérem, hogy a kitöltött kérdőívet **az ügyfélszolgálaton megtalálható gyűjtőládában** **szíveskedjék elhelyezni**, vagy a településen tartott ügyfélfogadás esetén **a települési ügysegédnek szíveskedjék leadni.**

**A konzultáció időtartama: 2015. június 5. – 2015. augusztus 6.**

**A kérdőíven szereplő hatósági eljárások**

**1. Hatósági erkölcsi bizonyítvány kiállítása**

Hatósági erkölcsi bizonyítvánnyal igazolható többek között, hogy az állampolgár büntetlen előéletű, nem áll közügyektől eltiltás hatálya alatt, nem áll foglalkozástól vagy tevékenységtől eltiltás hatálya alatt. Kiállításáért a postai és egyéb módon előterjesztett kérelem esettén 3100 Ft, a személyesen előterjesztett kérelem esetén 4400 Ft igazgatási szolgáltatási díjat kell fizetni.

**2. Eltulajdonított, ellopott igazolvány pótlása**

Az adóazonosító jelet, illetőleg a Társadalombiztosítási Azonosító Jelet igazoló, ellopott hatósági igazolvány kiadásáért 3000 Ft összegű igazgatási szolgáltatási díjat kell fizetni. A mozgásában korlátozott személy ellopott parkolási igazolványának pótlásáért 3100 Ft igazgatási szolgáltatási díjat kell fizetni. A gépjárművezetői engedély pótlására irányuló eljárás díja 4000 Ft, a forgalmi engedély és a törzskönyv pótlására irányuló eljárás illetéke pedig 6000-6000 Ft.

**3. Az értesítési címmel összefüggő hatósági eljárások**

Az állampolgárnak lehetősége van arra, hogy kapcsolattartásra szolgáló elérhetősége céljából – a lakcímén kívül – értesítési címet (címhely, postafiók vagy postai szolgáltató hely) megjelöljön. Az értesítési cím bejelentése bármely járási hivatalnál és a Közigazgatási és Elektronikus Közszolgáltatások Központi Hivatalánál teljesíthető. A bejelentést kétévenként meg kell újítani. Az értesítési cím bejelentéséért, a bejelentett értesítési cím megváltoztatásáért, megújításáért és törléséért 300 Ft igazgatási szolgáltatási díjat kell fizetni.

**4. Ellopott gépjármű forgalomból történő kivonásával kapcsolatos hatósági eljárás**

Jármű eltulajdonítása esetén a közlekedési igazgatási hatóság az ügyfél okirattal igazolt *(a rendőrség által érkeztetett feljelentés, a nyomozás elrendeléséről vagy a nyomozás felfüggesztéséről szóló határozat)* kérelmére a jármű átmeneti időszakra történő forgalomból történő kivonásáról intézkedik. A közúti közlekedési igazgatási hatósági eljárás díja 2300 Ft.

**5. Külterületen történő égetés tűzvédelmi hatósághoz történő bejelentése**

Az ingatlan tulajdonosa, használója külterületen legfeljebb 10 ha egybefüggő területen történő irányított égetést a tűzvédelmi hatóság engedélyével végezhet. Az engedély iránti kérelmet az égetés tervezett időpontját megelőző 10. napig kell benyújtani és az eljárásért 3000 Ft illetéket kell fizetni.

**6. Családi állapot változása miatt történő névváltozással összefüggő okmánycsere**

Egy esetleges névváltozást követően (mint pl. házasság vagy válás esetén) szükségessé válik hivatalos igazolványaink, dokumentumaink cseréje. Az ügyintézéssel járó teher mellett jelentős anyagi kiadásokkal is jár [pl. személyazonosító igazolvány 1500 Ft, lakcímigazolvány 500 Ft, vezetői engedély 4000 Ft (1500 Ft, ha a kérelmező az öregségi nyugdíjkorhatárt betöltötte), forgalmi engedély 6000 Ft, törzskönyv 6000 Ft].

**7. Iskolai, tanfolyami bizonyítvány másolat kiállítása**

Az iskolai bizonyítvány - ideértve a felsőfokú oktatási intézmény által kiállított oklevelet is -, továbbá a tanfolyami bizonyítvány másolatának, másodlatának kiállításáért 2000 Ft illetéket kell fizetni.

**8. Felsőoktatási felvételi eljárás alap díjának eltörlése**

A felsőoktatási szakképzésre, alapképzésre, osztatlan képzésre vagy mesterképzésre történő jelentkezés esetén a jelentkezőnek 9000 Ft felvételi eljárási alapdíjat kell fizetnie, mely egyidejűleg három képzésre irányuló jelentkezési kérelem benyújtására jogosít.

**9. Külföldi nyelvvizsga bizonyítvány honosítási eljárása után fizetendő díj eltörlése.**

A külföldi nyelvvizsga bizonyítvány honosításáért 10 000 Ft igazgatási díjat kell fizetni.